Kiropraktik - holstebrohestepraksis.dk
Kiropraktik er et redskab til at opnå bedre bevægelighed i rygsøjlen og løsne op for spændinger i muskler og ledbånd forårsaget af nedsat bevægelighed i rygsøjlen og relaterede led. Kiropraktik kan med andre ord forbedre eller genoprette mobilitet i led.
En anden vigtig effekt af kiropraktik er, at der genoprettes fuld funktion af muskler og nervebaner, som er påvirkede af den manglende bevægelighed i leddene.
Der findes en lang række af mulige symptomer, som kunne være et tegn på at hesten kunne have gavn af en kiropraktisk behandling.
Her skal blot nævnes få:
nedsat lyst til at arbejde
hesten stiver sig ved arbejde
smerteytringer
skæv hovedholdning ved ridning
manglende koordination i gangarterne
Derudover kan heste med skader eller i genoptræning have stor glæde af kiropraktisk
behandling, dels til at minimere skævheder, men også til at minimere smerter.
En kiropraktisk behandling består af:
en samtale med hestens ejer omkring hestens problemer
mønstring af hesten i skridt og trav
evt. longering
evt. bøjeprøver ved første besøg
en grundig kiropraktisk gennemgang af bækken, ryg, hals og nakke mv.
evt fund justeres kiropraktisk
En kiropraktisk undersøgelse og behandling tager ca 1 t ved første besøg. Mange gange skal hesten have de næste 2-4 dage fri, idet hesten godt kan blive lidt muskeløm og uoplagt de første dage efter behandlingen.
Kiropraktisk behandling af heste består i, at de fastlåste led justeres, således at de igen opnår fuld mobilitet. Det gøres ved, at hvirvlerne får et lille hurtigt og præcist skub i den rigtige retning, så de kommer fri. Der høres som regel ikke ”knæk”-lyde i forbindelse med justeringen!
Det kan være nødvendigt at lave en kiropraktisk kontrol af hesten 1-4. uger efter behandlingen og om nødvendigt foretage yderligere justering.
I gennemgangen af hesten tager vi også en snak om sadel, træning, tænder, beslag og beskæring, alt efter hvad der er relevant for den enkelte hest.